google/wiki40b huggingface dataset:
Κωνσταντίνος Μαρκουλάκης

Βιογραφικό

Γεννήθηκε στις 24 Ιουλίου του 1970 στην Αθήνα. Από πολύ μικρή ηλικία έδειξε το ταλέντο του στην υποκριτική. Κατά τη διάρκεια των μαθητικών του χρόνων στο Κολλέγιο Αθηνών, ξεδίπλωσε το χάρισμα του παίρνοντας μέρος σε σχολικές εκδηλώσεις και αμέσως μετά την αποφοίτηση του έδωσε εξετάσεις για το Εθνικό Θέατρο απ’ όπου και αποφοίτησε.
Ο πρώτος του ρόλος στη τηλεόραση ήταν το 1991 στο σήριαλ Θυσία, ακολούθησαν οι: Ανατομία Ενός Εγκλήματος και το Τρίτο Στεφάνι, αλλά οι ρόλοι σταθμοί της καριέρας του ήταν στο Λόγω τιμής, Η ζωή που δεν έζησα και στο Έτσι ξαφνικά της Μιρέλλας Παπαοικονόμου και ως ο αδελφός του Χριστόφορου Παπακαλιάτη στο έργο Να με προσέχεις. Ο Μαρκουλάκης έχει αποδείξει όλα αυτά τα χρόνια την αγάπη του για το θέατρο, αφού οι περισσότερες από τις παραστάσεις που έχει συμμετάσχει έχουν αποσπάσει διθυραμβικές κριτικές, όπως ο ρόλος του στον Άμλετ, στον Συλλέκτη, στο Πέτρες στις τσέπες του και Καλλιγούλας, ενώ έχει περάσει και από τη μεγάλη οθόνη πρωταγωνιστώντας στις ταινίες: Παραμονή Πρωτοχρονιάς, Ριζότο και Επικίνδυνες μαγειρικές. Το 2006 παρουσίασε για λογαριασμό του Mega Channel το ριάλιτι παιχνίδι Survivor.
Εκτός από την υποκριτική, ασχολείται και με τη σκηνοθεσία στο θέατρο.

Προσωπική ζωή

Κατά τη διάρκεια της φοίτησής του στο Εθνικό Θέατρο γνώρισε και σύναψε σχέση για τρία χρόνια με την επίσης ηθοποιό Σμαράγδα Καρύδη, με την οποία όπως δηλώνει παραμένουν αδελφικοί φίλοι πάνω απο δύο δεκαετίες και η εποχή της σχέσης τους αποτελεί πλέον παρελθόν, καθώς αντικαταστάθηκε με μία δυνατή φιλία. Υπήρξε παντρεμένος με την Έρση Ξενάκη (νυν σύζυγο του Πέτρου Μπούτου) με την οποία απέκτησαν έναν γιο, τον Γιώργο-Ίκαρο (2005). Επίσης απο το 2010 μέχρι το 2014 ήταν σε σχέση με τη γνωστή ενδυματολόγο και σκηνογράφο Αθανασία Σμαραγδή (ανιψιά του σκηνοθέτη Γιάννη Σμαραγδή). Τον Μάρτιο του 2018 έγινε γνωστό πως διατηρεί σχέσεις με τη Χρυσή Βαρδινογιάννη, γόνο της πλούσιας οικογένειας Βαρδινογιάννη.

Πολιτική

Τον Απρίλιο του 2009 δήλωσε για πρώτη φορά παρουσία στα πολιτικά πράγματα, υπογράφοντας την ιδρυτική διακήρυξη του κόμματος Δράση και στις ευρωεκλογές του 2009 ήταν υποψήφιος ευρωβουλευτής με το ψηφοδέλτιο του κόμματος. Το 2014 δήλωσε την υποστήριξή του στο Ποτάμι, ενώ τον Δεκέμβριο του 2017 σε συνέδριο της Ν.Δ. δήλωσε πως πιστεύει στον πολιτικό Κυριάκο Μητσοτάκη, αλλά δεν είναι ψηφοφόρος ή μέλος του κόμματος. Στις βουλευτικές εκλογές του 2019 τοποθετήθηκε στην τελευταία τιμητική θέση του ψηφοδελτίου επικρατείας της Νέας Δημοκρατίας.
Αριάρν Τίτμους

Καριέρα

Συμμετείχε στα 200 μέτρα ελεύθερο στο Παγκόσμιο Πρωτάθλημα Υγρού Στίβου 2017. Τον Δεκέμβριο του 2018 έσπασε το παγκόσμιο ρεκόρ στα 400 μέτρα ελεύθερο, σε πισίνα μικρής απόστασης, χρόνου 3:53.92.
Η Τίτμους συμμετείχε και στο Παγκόσμιο Πρωτάθλημα Υγρού Στίβου 2019. Στα 400 μέτρα ελεύθερο, έσπασε το ρεκόρ Ωκεανίας στον τελικό με χρόνο 3:58.76, τερματίζοντας πρώτη με διαφορά για πάνω από ένα δευτερόλεπτο από την δεύτερη, Κέιτι Λεντέκι.
Δημήτριος Κασσαβέτης

Βιογραφικά στοιχεία

Γεννήθηκε το 1915.
Γονείς του ήταν ο Ιωάννης Κασσαβέτης και η Μαρίκα Ματσάγγου.
Σπούδασε νομικά και άσκησε το δικηγορικό λειτούργημα.
Εξελέγη βουλευτής Λαρίσης με το Κόμμα Φιλελευθέρων στις εκλογές του 1950.
Κηδεύτηκε στις 25 Ιανουαρίου 1978, στο νεκροταφείο Νέας Σμύρνης. Ήταν παντρεμένος με την Ηλέκτρα Κασσαβέτη και είχαν  2 κόρες.
Τζορτζ Τακέι

Βιογραφία

Γεννήθηκε στο Λος Άντζελες ως Χοσάτο Τακέι και έχει ιαπωνική καταγωγή.
Έγινε γνωστός από την τηλεοπτική σειρά Star Trek, όπου υποδύθηκε τον Χικάρου Σούλου. Επίσης, έπαιξε στις έξι ταινίες Star Trek που ακολούθησαν, καθώς και σε ένα επεισόδιο του Star Trek: Voyager.
Ο Τακέι, επιπλέον, έχει δηλώσει πως είναι ομοφυλόφιλος και ακτιβιστής των ΛΟΑΤ δικαιωμάτων. Το 2008 παντρεύτηκε τον σύντροφό του, Μπραντ Άλτμαν.
Τριχλωριούχο αμερίκιο

Αντιδράσεις

Μία ηλεκτρολυτική μέθοδος από το Τριχλωριούχο Αμερίκιο έχει ερευνηθεί σε χωριστά μείγματα από λανθανίδες, δεδομένου ότι το πρότυπο «ελεύθερη ενέργεια Gibbs σχηματισμού τριχλωριούχου αμερικίου» είναι πολύ διαφορετική από τα υπόλοιπα χλωρίδια των λανθανιδών. Αυτό μπορεί να χρησιμοποιηθεί για την αφαίρεση του αμερικίου από το πλουτώνιο με τήξη του ακατέργαστου μείγματος μαζί με άλατα όπως χλωριούχο νάτριο.
Άνω Μούσουρα Αιτωλοακαρνανίας

Γεωγραφία - Ιστορία

Τα Άνω Μούσουρα βρίσκονται ΒΑ.-Α. του Αιτωλικού σε απόσταση 23 χλμ. (μέσω Αγριλιάς) και 15 χλμ. Β.-ΒΔ. του Μεσολογγίου. Το 1845 αναφέρεται στο ΦΕΚ 32Α - 08/12/1845 ως Μούσουρι να προσαρτάται στον τότε δήμο Αιτωλικού. Ως οικισμός με το όνομα Άνω Μούσουρα αναγνωρίστηκε επίσημα το 1940 οπότε και ορίστηκε έδρα της τότε κοινότητα Μοσούρων. Δυτικά του χωριού και προς το Κεφαλόβρυσο υπάρχει ο οικισμός Κάτω Μούσουρα που στην απογραφή του 1981 ενσωματώθηκε στα Άνω Μούσουρα. Σύμφωνα με το πρόγραμμα Καλλικράτης αποτελεί την τοπική κοινότητα Μουσούρων που υπάγεται στη δημοτική ενότητα Ιεράς Πόλης Μεσολογγίου του δήμου Ιεράς Πόλης Μεσολογγίου και σύμφωνα με την απογραφή 2011 έχει πληθυσμό 242 κατοίκους.
Χριστιανός Αύγουστος του Ζούλτσμπαχ

Βιογραφία

Γεννήθηκε στο Ζούλτσμπαχ και ήταν ο πρωτότοκος γιος του Αυγούστου κόμη του Ζούλτσμπαχ και της Χέντβιχ Ολδενβούργου, κόρης του Ιωάννη-Αδόλφου δούκα του Σλέσβιχ-Χόλσταϊν-Γκότορπ.
Το 1632 απεβίωσε ο πατέρας του και τον διαδέχθηκε. Ήταν θρησκευτικά ανεκτικός κυβερνήτης: χορήγησε στους πολίτες το δικαίωμα να διαλέξουν το χριστιανικό δόγμα τους και εισήγαγε το Ταυτόχρονον (Simultaneum), όπου στις εκκλησίες ετελούντο Προτεσταντικές και Καθολικές λειτουργίες. To 1666 επέτρεψε σε Εβραίους να εγκατασταθούν στην επικράτειά του. Κατά το διάστημα της εξουσίας του το Ζούλτσμπαχ έγινε πνευματικό κέντρο και μία επαρχιακή σημαντική τυπογραφική βιομηχανία. Προστάτευσε την εγγονή του, όταν το 1707 απεβίωσε ο σύζυγός της Λουδοβίκος-Γουλιέλμος μαρκήσιος (μαργράβος) του Μπάντεν-Μπάντεν αφήνοντας τέκνα ηλικίας πέντε, τεσσάρων, τριών και ενός έτους.
Απεβίωσε το 1708 στο Ζούλτσμπαχ και τάφηκε στο ναό της Αγ. Μαρίας της πόλης.
Κάρολος Λουδοβίκος του Σλέσβιχ-Χολστάιν-Σόνντερμπουρκ-Μπεκ

Βιογραφία

Ήταν ο δευτερότοκος γιος του Φρειδερίκου-Λουδοβίκου δούκα του Σ.Χ.Σ.Μπεκ και της Λουίζας-Καρλόττας, κόρης του Ερνέστου-Γκύντερ δούκα του Σ.Χ.Σ.Αουγκούστενμπουρκ.
Το 1723 μεταστράφηκε στον Καθολικισμό, όπως και ο ανιψιός του Φρειδερίκος-Γουλιέλμος Α΄ δούκας του Σ.Χ.Σ.Μπεκ. Το 1757 απεβίωσε ο άλλος ανιψιός του Φρειδερίκο-Γουλιέλμο Γ΄, ο οποίος ήταν συνταγματάρχης του Πρωσικού στρατού και απεβίωσε στη μάχη της Πράγας, κατά τον Επταετή Πόλεμο, άγαμος. Ο Κάρολος-Λουδοβίκος τον διαδέχθηκε στον τίτλο του δούκα του Σ.Χ.Σ.Μπεκ. Το 1762 διορίστηκε στρατάρχης από τον Πέτρο Γ΄ Σ.Χ.Γκόττορπ αυτοκράτορα της Ρωσίας, αλλά δεν δέχθηκε λόγω προχωρημένης ηλικίας. 
Απεβίωσε το 1774 στο Κένιγκσμπερκ της Ανατολικής Πρωσίας. Ο μόνος γιος του είχε αποβιώσει δύο έτη πριν, άγαμος, έτσι τον διαδέχθηκε ο νεότερος αδελφός τού Καρόλου-Λουδοβίκου, ο Πέτρος-Αύγουστος.
Βόλφγκαγκ Σύσελ

Πολιτική σταδιοδρομία

Έγινε Υπουργός Οικονομικών το 1989 στην κυβέρνηση συνασπισμού του Franz Vranitzky και στις 22 Απριλίου 1995, εξελέγη ηγέτης του Λαϊκού Κόμματος. Στις 4 Μαΐου του 1995 ορκίστηκε αντιπρόεδρος της κυβέρνησης και ΥΠΕΞ, ενώ από το 1997 ως το 2000, είχε τα ίδια αξιώματα στην κυβέρνηση Κλίμα.
Ανέλαβε καγκελάριος στις 4 Φεβρουαρίου 2000, παρά την ήττα του κόμματός του στις εκλογές του 1999 (τρίτο στην σειρα κόμμα!), δημιουργώντας τον πρώτο συνασπισμό με την Ακροδεξιά στην ιστορία τις μεταπολεμικής Ευρώπης. Σύμβουλος του ήταν στην καγκελαρία ο Δημήτρης Δρούτσας.
Έπειτα από την ήττα στις εκλογές του 2006 o Σύσελ, παραιτήθηκε από το Λαϊκό Κόμμα, στις 9 Ιανουαρίου του 2007. Τον διαδέχθηκε στην πρωθυπουργία ο Άλφρεντ Γκουζενμπάουερ.
Τα Φτερά

Πλοκή

Δυο νέοι ο Τζακ Πάουελ (Τσαρλς Μπάντι Ρότζερς) και ο Ντέιβιντ Άρμστρονγκ (Ρίτσαρντ Άρλεν) είναι άσπονδοι φίλοι σε μια μικρή αμερικανική πόλη. Και οι δυο προσπαθούν να κερδίσουν την καρδιά της γοητευτικής Σίλβια Λιούις (Τζομπάινα Ράλστον). Ο Τζακ αγνοεί το γεγονός ότι το κορίτσι της διπλανής πόρτας Μαίρη Πρέστον (Κλάρα Μπόου) είναι τρελά ερωτευμένη μαζί του. Ο Πρώτος Παγκόσμιος Πόλεμος ξεσπά και οι δυο φίλοι κατατάσσονται στον στρατό, ως πιλότοι. Κατά τη διάρκεια ασκήσεων στο στρατόπεδο ο Τζακ οδηγείται λανθασμένα στο συμπέρασμα ότι η Σίλβια προτιμά εκείνον. Η αλήθεια είναι ότι η Σίλβια είναι ερωτευμένη με τον Ντέιβιντ αλλά δεν είναι ικανή να απορρίψει την αγάπη του Τζακ. Κατά τη διάρκεια μιας μάχης ο φίλος του Τζακ και του Ντέιβιντ, Καντέτ Γουάιτ (Γκάρι Κούπερ) σκοτώνεται, κάτι που ενδυναμώνει τη σχέση μεταξύ των δυο πρώην ανταγωνιστών. Μετά το θάνατο του Καντετ οι δυο φίλοι ταξιδεύουν μέχρι το γαλλικό μέτωπο, όπου συναντούν την Μαίρη Πρέστον, η οποία στο μεταξύ έχει γίνει οδηγός ασθενοφόρου.

Πληροφορίες

Ταινία παραγωγής 1927, που θεωρείτο χαμένη για πολλά χρονια, μέχρι τη στιγμή που βρέθηκε αντίγραφό της στην Cinemathèque Francaise. Η ταινία βοήθησε στην προώθηση της καριέρας του Γκάρι Κούπερ, ο οποίος εμφανίζεται σε μικρό ρόλο και σύναψε θυελλώδη ερωτική σχέση με την Κλάρα Μπόου. Η παραγωγή της στοίχισε 2 εκατομμύρια δολάρια και αποτελεί την πρώτη βωβή ταινία (μαζί με την ταινία Η Αυγή (Sunrise) της ίδιας χρονιάς) που βραβεύτηκε ποτέ με όσκαρ καλύτερης ταινίας (το βραβείο που της απένειμαν ονομαζόταν Βραβείο Καλύτερης Παραγωγής). Το γεγονός ότι η ταινία γυρίστηκε πριν θεσπιστεί ο κώδικας Χέιζ, έδωσε στο σκηνοθέτη Γουίλιαμ Γουέλμαν την ευκαιρία να πειραματιστεί και να εκφραστεί χωρίς ιδιαίτερους για την εποχή περιορισμούς . Η ταινία ήταν η πρώτη που πρόβαλε τη γύμνια. Το φιλί στο στόμα μεταξύ των δυο φίλων, η γυμνή σκηνή με το στήθος της Κλάρα Μπόου σε πρώτο πλάνο, καθώς και η σκηνή στην οποία γυμνοί άνδρες περνούν από σωματικό έλεγχο πριν καταταγούν στο στρατό θα είχαν υποστεί λογοκρισία μερικά χρόνια αργότερα. Ο Γουέλμαν, ο οποίος είχε κάνει επιτυχία με μόλις μια ταινία μέχρι τότε, το The Boob του 1926, ήταν βετεράνος του Α' Παγκοσμίου Πολέμου, κάτι που τον βοήθησε να γυρίσει με ρεαλιστικό τρόπο τις αερομαχίες της ταινίας. Η ταινία έγινε τεράστια επιτυχία και κοινό και κριτικοί έμειναν κατάπληκτοι από τον ρεαλιστικό τρόπο με τον οποίο παρουσιάζονταν οι μάχες στα ουράνια.

Διαχρονικότητα

Η ταινία αποτέλεσε πηγή έμπνευσης πολλών μεταγενέστερων ταινιών με θέμα τον Α' Παγκόσμιο Πόλεμο, όπως οι ακόλουθες: Άγγελοι της Κολάσεως (Hell's Angels, 1930) του Χάουαρντ Χιουζ, Αι Αερομαχίαι του Δυτικού Μετώπου (The Dawn Patrol, 1930) και The Road To Glory, 1936 του Χάουαρντ Χοκς και Φον Ριχτχόφεν, ο γίγας των αιθέρων (Von Richthofen & Brown, 1971) του Ρότζερ Κόρμαν.
Ελίζα Ρίχτερ

Ζωή

Γεννήθηκε στη Βιέννη από μία Εβραϊκή οικογένεια της μεσαίας τάξης. Κόρη του Δρ. Μαξιμίλιαν (θαν. 1891) και της Έμελι Ρίχτερ (θαν. 1889), αδελφή της Ελένης Ρίχτερ, συγγραφέως και μεταφράστριας Αγγλικής λογοτεχνίας και θεατρικών έργων, σπούδασε Φιλοσοφία στο Πανεπιστήμιο της Βιέννης και έλαβε το Διδακτορικό της το 1901.
Το 1905 ήταν η πρώτη γυναίκα που έλαβε τον τίτλο της Υφηγήτριας για το έργο της στις Ρομανικές γλώσσες. Έγινε η πρώτη γυναίκα βοηθός καθηγητή το 1907 και έλαβε τη διάκριση της "Εξαιρετικής Καθηγήτριας" το 1921 αν και ποτέ δεν έλαβε πανεπιστημιακή έδρα. 
Η Ελίζα Ρίχτερ υπήρξε πολιτικά δραστήρια. Ίδρυσε τον Οργανισμού Αυστριακών Ακαδημαϊκών Γυναικών (Verband der Akademikerinnen Österreichs) του οποίου και προήδρευε από το 1920. Το 1927 απηύθυνε κάλεσμα για την ίδρυση κόμματος γυναικών αν και ισχυριζόταν ότι δεν έβλεπε τον εαυτό της ως φεμινίστρια.
Μετά την Προσάρτηση της Αυστρίας από το Γερμανικό Ράιχ και την εισαγωγή Ναζιστικών αντισημιτικών πολιτικών στην Αυστρία, που απέκλειαν τους πολίτες Εβραϊκής καταγωγής από το δημόσιο βίο, η Ρίχτερ απαλλάχθηκε των καθηκόντων της. Μαζί με την αδελφή της Ελένη, που ζούσε μαζί της, μεταφέρθηκε στο στρατόπεδο συγκέντρωσης Θέρεζινσταντ στις 9 Οκτωβρίου 1942. Πέθανε εκεί στις 23 Ιουνίου 1943.
Το Πρόγραμμα Ελίζα Ρίχτερ του Αυστριακού Ταμείου Επιστημών (FWF), που παρέχει υποστήριξη σε γυναίκες που επιδιώκουν ακαδημαϊκή καριέρα, έλαβε το όνομά του προς τιμήν της.
Συριακή Ορθόδοξη Εκκλησία

Η Συριακή Ορθόδοξη Εκκλησία (κλασικά συριακά: ܥܺܕܬܳܐ ܣܽܘ̣ܪܝܳܝܬܳܐ ܬܪܺܝܨܰܬ ܫܽܘ̣ܒ̥ܚܳܐ‎, ʿĪṯo Suryoyṯo Trišaṯ Šubḥo, αραβικά: الكنيسة السريانية الأرثوذكسية‎), επίσης γνωστή ως Συριακή Ορθόδοξη Εκκλησία της Αντιοχείας, είναι μια αυτοκέφαλη Ανατολική Ορθόδοξη εκκλησία που βρίσκεται στην Ανατολική Μεσόγειο, με τα μέλη της διασκορπισμένα σε όλο τον κόσμο, κυρίως στη Σουηδία, την Ινδία, τη Γερμανία και το Ηνωμένο Βασίλειο. Χρησιμοποιεί την παλαιότερη σωζόμενη Θεία Λειτουργία στον Χριστιανισμό, τη Θεία Λειτουργία του Αγίου Ιακώβου Αποστόλου, και χρησιμοποιεί τη Συριακή ως επίσημη και λειτουργική της γλώσσα. Η εκκλησία καθοδηγείται από τον Σύρο Πατριάρχη Αντιοχείας. Η Συριακή Ορθόδοξη Εκκλησία έχει της ρίζες της ιστορίας της σε μία από τις πρώτες χριστιανικές κοινότητες στην Αντιόχεια, που περιγράφεται στις Πράξεις των Αποστόλων (Καινή Διαθήκη, Πράξεις 11:26) και ιδρύθηκε από τον Απόστολο Πέτρο το 37 μ.Χ. Η εκκλησία έχει επικεφαλής τον Σύρo Ορθόδοξο Πατριάρχη Αντιοχείας Ιγνάτιο Εφραίμ Β΄, από το 2014.

Δημογραφία

Εκτιμάται ότι η εκκλησία έχει πάνω από 5.000.000 μέλη παγκοσμίως, στα οποία περιλαμβάνονται 1.500.000 μέλη στην Ινδία και την ινδική διασπορά. Η πλειονότητα των υπολοίπων οπαδών της είναι οι εθνοτικοί Συροχριστιανοί/Ασσύριοι, οι οποίοι συμπεριλαμβάνουν τους αυτόχθονες προαραβικούς πληθυσμούς της σύγχρονης Συρίας, του Ιράκ και της Νοτιοανατολικής Τουρκίας. Ήταν επίσης η εθνότητα που μετέτρεψε τους Χριστιανούς του Σεντ Τόμας της Ινδίας το 700 μ.Χ.. Επιπλέον, υπάρχει επίσης μια μεγάλη Συριακή κοινότητα μεταξύ των Μάγιας στη Γουατεμάλα. Επίσης υπάρχουν και μερικές άλλες αυτοκέφαλες (ανεξάρτητες) Συριακές Ορθόδοξες Εκκλησίες που ακολουθούν την ίδια ή παρόμοια λειτουργία.
Ουμπάλντα, Γυμνή και Καυτή

Υπόθεση

Στα χρόνια του Μεσαίωνα, ένας αδέξιος ιππότης επιστρέφει στο σπίτι του, όπου τον περιμένει η σύζυγός του. Αισθησιακή και όμορφη καθώς είναι,  προσελκύει πολλά αρσενικά που λιώνουν γι’ αυτήν. Όμως αυτός δεν είχε λόγους να ανησυχεί κατά την απουσία του, αφού της είχε φορέσει ζώνη αγνότητας, κι αυτός έχει μόνο το κλειδί. Τώρα λοιπόν είναι η ευκαιρία να του αποσπάσουν το κλειδί οι επίδοξοι εραστές και να την απολαύσουν κι εκείνοι…
Πάνος Χατζηκουτσέλης

Βιογραφικό

Έχει έναν αδελφό που είναι και αυτός ηθοποιός, τον Γιώργο Λώζο.
IC 178

Το IC 178 είναι σπειροειδής γαλαξίας τύπου Sab ο οποίος βρίσκεται στον αστερισμό Ανδρομέδα. Απέχει περίπου 225 εκατομμύρια έτη φωτός και έχει διάμετρο 65.000 ετών φωτός.
Ο Τρούμαν Χένρυ Σάφορντ (Truman Henry Safford) ανακάλυψε το αντικείμενο στις 8 Νοεμβρίου 1866.
Στον γαλαξία έχει παρατηρηθεί ένας υπερκαινοφανής, ο SN 2005cx.
Απία

Ιστορία

Η Απία ήταν αρχικά ένα μικρό χωριό (ο πληθυσμός το 1800 ήταν 304 κάτοικοι), από τον οποίο πήρε το όνομά της η πρωτεύουσα της χώρας. Το χωριό Απία εξακολουθεί να υπάρχει μέσα στην ευρύτερη πρωτεύουσα, η οποία έχει εξελιχθεί σε μια ευρύτερη αστική περιοχή με πολλά χωριά. Όπως κάθε άλλος οικισμός στη χώρα, το χωριό Απία έχει τους δικούς του τοπικούς ηγέτες και fa'alupega (γενεαλογία και συνηθισμένους χαιρετισμούς) σύμφωνα με την fa'a Samoa.
Η σημερινή πρωτεύουσα ιδρύθηκε τη δεκαετία του 1850 και υπήρξε επίσημη πρωτεύουσα της Σαμόα από το 1959.
Στις 15 Μαρτίου του 1889, επτά πλοία από τη Γερμανία, τις ΗΠΑ και τη Βρετανία αρνήθηκαν να φύγουν από το λιμάνι ενώ ένας τυφώνας πλησίαζε το λιμάνι, καθώς κάθε πλοίο θεωρούσε ντροπή να φύγει πρώτο από το λιμάνι. Όλα τα πλοία βυθίστηκαν, εκτός από τον βρετανικό καταδρομικό Calliope, το οποίο μόλις και κατάφερε να φύγει από το λιμάνι και να ξεφύγει από τη θύελλα. Σχεδόν 200 αμερικανικές και γερμανικές ζωές χάθηκαν, καθώς και έξι πλοία βυθίστηκαν ή υπέστησαν πολύ μεγάλες ζημιές.
Η Δυτική Σαμόα κυβερνήθηκε από τη Γερμανία ως γερμανική Σαμόα από το 1900 ως το 1914 με την Απία ως πρωτεύουσα.
Τον Αύγουστο του 1914 ξεκίνησε η Κατοχή της Γερμανικής Σαμόα από εκστρατευτική δύναμη από τη Νέα Ζηλανδία. Στη συνέχεια, η Νέα Ζηλανδία ανέλαβε τη διοίκηση των νησιών από το 1920 μέχρι την ανεξαρτησία τους το 1962.
Κατά τη διάρκεια του αγώνα της χώρας για πολιτική ανεξαρτησία στις αρχές της δεκαετίας του 1900, που οργανώθηκε στο πλαίσιο του εθνικού κινήματος Μάου, οι δρόμοι της Απία έγιναν το κέντρο μη βίαιων διαμαρτυριών και πορειών όπου συνελήφθησαν πολλοί διαμαρτυρομενοι. Στις 28 Δεκεμβρίου του 1929, σε αυτό που αργότερα έγινε γνωστό ως «Μαύρο Σάββατο», κατά τη διάρκεια μιας ειρηνικής συγκέντρωσης Μάου στην πόλη, ο στρατός της Νέας Ζηλανδίας σκότωσε τον πρωταρχικό αρχηγό, Tupu Tamasse Lealofi III.

Γεωγραφία

Η Απία βρίσκεται σε φυσικό λιμάνι, στις όχθες του ποταμού Βαϊσγκάνο. Βρίσκεται πάνω σε μια παράκτια πεδιάδα και στα νότια βρίσκεται το Όρος Βάεα (472 μ.).

Κλίμα

Το κλίμα της Απία είναι τροπικό με πολλά τροπικά δάση. Οι ξηρότεροι μήνες είναι ο Ιούλιος και ο Αύγουστος με ύψος βροχής, κατά μέσο όρο, μέχρι 80 mm. Οι υγρότεροι μήνες είναι ο Μάρτιος και ο Δεκέμβριος με ύψος βροχής, κατά μέσο όρο, πάνω από 300 mm. Η μέση θερμοκρασία είναι 26 βαθμοί Κελσίου.
Kepler-452 b

Ο Kepler-452b είναι ένας εξωηλιακός πλανήτης σε τροχιά γύρω από τον αστέρα τύπου G Kepler-452. Η ανακάλυψή του ανακοινώθηκε από τη NASA στις 23 Ιουλίου 2015. Είναι ο πρώτος πλανήτης που ανακαλύφθηκε με μέγεθος όσο και η Γη και σε τροχιά στην κατοικήσιμη ζώνη ενός άστρου πολύ παρόμοιου με τον Ήλιο.
Απέχει 1.400 έτη φωτός από το ηλιακό μας σύστημα. Ένα διαστημόπλοιο που θα επιχειρούσε να τον προσεγγίσει θα χρειαζόταν, αν η ταχύτητά του ήταν όσο του Νέοι Ορίζοντες, του ταχύτερου διαστημόπλοιου που εκτοξεύθηκε ποτέ από τη Γη, περίπου 25,8 εκατομμύρια χρόνια.
Γιώργος Βέλτσος

Βιογραφικά στοιχεία

Γεννήθηκε τον Οκτώβριο του 1944 στην Αθήνα, και σπούδασε νομική στο Αριστοτέλειο Πανεπιστήμιο Θεσσαλονίκης. Στη συνέχεια πραγματοποίησε μεταπτυχιακές σπουδές κοινωνιολογίας στο Παρίσι. Επέστρεψε στην Ελλάδα και εξελέγη καθηγητής στο Πάντειο Πανεπιστήμιο. Αρχικά ως υφηγητής το 1977 και στη συνέχεια επίκουρος καθηγητής (1980), αναπληρωτής καθηγητής (1983) και από το 1985 τακτικός καθηγητής στην έδρα της κοινωνιολογίας.
Παράλληλα άρχισε να αρθρογραφεί και να συνεργάζεται με εφημερίδες της Ελλάδας καθώς και άλλων χωρών. Σημαντικό είναι το συγγραφικό του έργο, το οποίο περιλαμβάνει ποίηση, δοκίμια και θεατρικά έργα. Μερικά εξ αυτών έχουν ανέβει σε θέατρα από τον Μιχαήλ Μαρμαρινό και τη Ρούλα Πατεράκη, ενώ ποιήματα του έχουν μεταφραστεί σε άλλες γλώσσες. Επίσης παρουσίασε εκπομπές φιλοσοφικού περιεχομένου στην ΕΡΤ.
Έχει τιμηθεί από την Γαλλική κυβέρνηση με το μετάλλιο του Ακαδημαϊκού Φοίνικα του 2007, ενώ διετέλεσε πρόεδρος του Εθνικού Θεάτρου και της Επιτροπής Κρατικών Λογοτεχνικών Βραβείων.
Ζωικός άνθρακας

Ο ζωικός άνθρακας είναι τεχνητός άνθρακας που παράγεται κατά την απανθράκωση ζωικών απορριμμάτων, όπως κόκκαλα, αίμα κτλ. Εμφανίζει μεγάλη προσροφητική ικανότητα.
Δάκρυ

Τα δάκρυα είναι υγρό το οποίο εκκρίνεται από τους δακρυϊκούς αδένες και καθαρίζει και λιπαίνει το μάτι σε περίπτωση ερεθισμού. Τα δάκρυα μπορούν να δημιουργηθούν ως αποτέλεσμα του κλάματος το οποίο σχετίζεται με ισχυρά εσωτερικά συναισθήματα, όπως λύπη, αγάπη, θαυμασμό ή ευχαρίστηση.

Ανατομία

Τα δάκρυα παράγονται από τους δακρυϊκούς αδένες οι οποίοι βρίσκονται στο άνω πλάγιο τμήμα του οφθαλμικού κόγχου. Ο αδένας χωρίζεται σε δυο λοβούς (άνω και κάτω) από την απονεύρωση του ανελκτήρα μυ. Ο άνω λοβός είναι μεγαλύτερος και έχει σχήμα φασολιού. Στη συνέχεια, τα δάκρυα απλώνονται στον οφθαλμό. Στη συνέχεια η περίσσεια δακρύων φτάνει σε ένα στενό πόρο, το δακρυϊκό σημείο, στον έσω κανθό του οφθαλμού και μαζεύεται στον δακρυϊκό ασκό και κατόπιν στον ρινοδακρυϊκό πόρο και εν τέλει στην ρινική κοιλότητα.

Σύσταση

Τα δάκρυα αποτελούνται από νερό, ηλεκτρολύτες, πρωτεΐνες, όπως αντισώματα και λυσοζύμη και λιπίδια. Αυτά τα υλικά με τη σειρά τους σχηματίζουν τρία διακριτά στρώματα (με σειρά από το εξωτερικό προς τα έσω): το στρώμα λιπιδίων, το υδάτινο στρώμμα και το βλεννώδες στρώμα που καλύπτει το επιθήλιο.
Ριβοζύμη

To καταλυτικό RNA (επίσης ριβοζύμη, ριβόζυμο, ριβοένζυμο, ριβένζυμο) είναι ένα είδος RNA που καταλύει μια χημική αντίδραση.  ειδικές χημικές αντιδράσεις που λαμβάνουν χώρα στο κύτταρο. Τέτοιες αντιδράσεις περιλαμβάνουν την διάσπαση και επανένωση άλλων μορίων RNA και επίσης η κατάλυση του πεπτιδικού δεσμού που λαμβάνει χώρα στα ριβοσώματα του κυτταροπλάσματος.
Αθανάσιος Δροσόπουλος

Βιογραφικά στοιχεία

Ήταν γιος του Ιωάννη Δροσόπουλου. Σπούδασε γεωπονική στη Γερμανία και διατηρούσε κτήματα στο Γαρδίκι Λάρισας. Εξελέγη, με την υποστήριξη του Κόμματος των Φιλελευθέρων, βουλευτής Αλμυρού το 1930, αντί του Α. Παπαοικονόμου, καθώς και στις εκλογές του 1933.
Δημητριάδα φυλή

Με την ονομασία Δημητριάς (αρχαία ελληνικά: Δημητριάς) ή Δημητριάδα φυλή (σύγχρονα ελληνικά) για την φυλή και Δημητριάδα (γενική: Δημητριάδος) για την περιοχή και με το όνομα (άρθρο: ο) Δημητριεύς ή Δημητριάδης (αρχαία ελληνικά: Δημητριεύς) ή  (άρθρο πληθυντικού: οι) Δημητριείς ή Δημητριάδες (αρχαία ελληνικά: Δημητριεῖς ή Δημητριάδαι), για τα μέλη της φυλής και τους κατοίκους της περιοχής αυτής, αναφέρεται μια από τις πρόσθετες φυλές της Αρχαίας Ελλάδας και της αρχαίας Αττικής, η οποία ήρθε να συμπληρώσει τις προηγούμενες φυλές της Αρχαίας Αθήνας, οι κάτοικοι της οποίας κατοικούσαν στην ομώνυμη περιοχή της Δημητριάδας, η οποία περιλάμβανε μια σειρά από δήμους της περιοχής της σύγχρονης Ελλάδας που είναι γνωστή ως Αττική.

Ονομασία

Η Δημητριάδα, θεωρούμενη ως “μακεδονική” φυλή της Αττικής, πήρε το όνομά της σε απόδοση τιμής προς τον Δημήτριο τον Πολιορκητή, όπως άλλωστε και η άλλη “μακεδονική” φυλή η Αντιγονίς, η οποία πήρε το όνομά της προς τιμήν του πατέρα του Αντιγόνου του Μονόφθαλμου, μετά το 307 π.Χ., όταν ο ίδιος ο Δημήτριος ο Πολιορκητής ελευθέρωσε την Αθήνα από τον Κάσσανδρο.
Αρτίτσα Ηλείας

Η Αρτίτσα ήταν παλιό χωριό της Ηλείας κατεστραμμένο κι εγκαταλελειμμένο σήμερα. Η Αρτίτσα βρισκόταν στα νότια της Ηλείας στη περιοχή της πρώην επαρχίας Ολυμπίας και πιστεύεται κοντά στο Φανάρι.
Άγνωστο πότε πρωτοκατοικήθηκε, αναφέρεται στην Ενετική απογραφή του 1689 με 67 κατοίκους και την ονομασία "Artizza". Κατά τον ιστοριοδίφη Π. Κωνσταντόπουλο η θέση του ταυτίζεται με ερείπια οικισμού ανάμεσα στα σημερινά χωριά Αλιφείρα και Φανάρι. Στην βιβλιοθήκη της Ανδρίτσαινας έχει ανευρεθεί έγγραφο που το τοποθετεί σε θέση χαμηλότερη από το Φανάρι και κοντά στην προαναφερόμενη θέση.